**Valsând cu viața**

*Ina M.*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Un vals frumos și-o rochie de stele

Sunt tot ce simt în gândurile mele

Când se opreste ceasul în surâsul

Din clipa soră bună cu apusul...

Îmi trece tot mai des pe la ureche

Un susur de vioară si-n pereche

Cu clape de pian ce-s mângâiate

Mă fac să-mi legăn pletele pe spate...

Nici voalul rochiei ce-o port de-o vreme

Nu mai stă fix pe șolduri...a mă teme

De pașii puși pe vârfuri ca să zboare

Ar fi dovada că apusul doare.

Dar nu-i așa...pas după pas, în vals,

Cu viața mă învârt și tot ce-i fals

Dispare ca să pot cu adevărul

Să-mi strâng în stele sclipitoare părul!